ສະຫະລັດ ຈະຜ່ອນຄາຍ ການລົງໂທດ ຕໍ່ມຽນມາລົງ
ທ່ານນາງຄລິນຕັນ ປະກາດໃຫ້ຊາບວ່າ ສະຫະລັດຈະຜູກສາຍພົວພັນທາງການທູດ ຄືນ ກັບມຽນມາ.
ສະຫະລັດກໍາລັງຈະຜ່ອນຄາຍການລົງໂທດ ທີ່ມີມາຕັ້ງແຕ່ດົນນານຂອງຕົນຕໍ່ມຽນມາ ບາງຢ່າງລົງ ໃນຄວາມຫວັງເພື່ອສົ່ງເສີມໃຫ້ທໍາການປະຕິຮູບຕໍ່ໄປ ຫຼັງຈາກການເລືອກ ຕັ້ງຄັ້ງປະວັດສາດເມື່ອວັນອາທິດຜ່ານມາໃນປະເທດເອເຊຍຕາເວັນອອກສຽງໃຕ້ແຫ່ງນີ້ ທ່ານນາງຮີນລາຣີ ຄລິນຕັນ ລັດຖະມົນຕີການຕ່າງປະເທດສະຫະລັດ ກ່າວໃນວັນພຸດ ວານນີ້ວ່າ ກຸງວໍຊິງຕັນຈະແຕ່ງຕັ້ງເອກອັກຄະລັດຖະທູດໄປປະຈໍາຢູ່ໃນມຽນມາໃນໄວໆ ນີ້ ແລະຈະຕັ້ງຫ້ອງການໂຕແທນຂອງອົງການພັດທະນາລະຫວ່າງຊາດຂອງສະຫະລັດ ຫລື USAID ຂຶ້ນໃນມຽນມາ ເພື່ອສະໜັບສະໜຸນຄວາມພະຍາຍາມຕ່າງໆໂດຍໂຄງ ການພັດທະນາຂອງສະຫະປະຊາຊາດນັ້ນ ໃນບາດກ້າວອື່ນໆອີກນັ້ນ ກຸງວໍຊິງຕັນຈະອະນຸຍາດໃຫ້ພວກກຸ່ມຊ່ອຍເຫຼືອບັນເທົາທຸກ ຂອງເອກກະຊົນອາເມຣິກັນ ດໍາເນີນການເຄື່ອນໄຫວດ້ານການພັດທະນາຕ່າງໆໃນມຽນ ມາ ບັນດາເຈົ້າໜ້າທີ່ແລະສະມາຊິກລັດຖະສະພາຂອງມຽນມາ ບາງຄົນທີ່ຖືກຄັດເລືອກ ເອົາ ຈະໄດ້ຮັບອະນຸບາດໃຫ້ເດີນທາງມາຍັງສະຫະລັດໄດ້ ແລະວໍຊິງຕັນຈະລົດຜ່ອນ ການຈໍາກັດຮັດແຄບຕໍ່ການໃຫ້ບໍລິການທາງດ້ານການເງິນແລະການລົງທຶນຂອງສະຫະ ລັດລົງເຊ່ນກັນ ເພື່ອຊ່ອຍເລັ່ງລັດການພັດທະນາເສດຖະກິດໃຫ້ທັນສະໄໝ ແລະການ ປະຕິຮູບດ້ານການເມືອງນັ້ນ ແຕ່ທ່ານນາງຄລິນຕັນເຕືອນວ່າ ຂັ້ນຕອນການປະຕິຮູບຂອງມຽນມາ ຍັງຈະຍາວນານ ອີກຢູ່ ແລະວ່າ ອະນາຄົດຂອງປະເທດກໍຍັງບໍ່ທັນຈະແຈ້ງແລະແນ່ນອນເທື່ອ ທ່ານນາງ ຕລິນຕັນກ່າວຕື່ມວ່າ ສະຫະລັດຈະສືບຕໍ່ຜ່ອນຄາຍການລົງໂທດຂອງຕົນລົງ ຕາບໃດ ລັດຖະບານມຽນມາສືບຕໍ່ການປະຕິຮູບຕໍ່ໄປ >>>>> ສຽງ ທ່ານນາງຄລິນຕັນກ່າວວ່າ “ພວກເຮົາຈະສືບຕໍ່ຕິດຕາມເບິ່ງການເຄື່ອນໄຫວຕ່າງໆຢ່າງ ໃກ້ຊິດ ແລະດັ່ງທີ່ຂ້າພະເຈົ້າໄດ້ກ່າວ ຕອນທີ່ຂ້າພະເຈົ້າໄປຢ້ຽມຢາມມຽນມານັ້ນ ພວກ ເຮົາຈະສະໜອງຕອບການກະທໍາແຕ່ ລະອັນໄປ ພວກເຮົາຈະສືບຕໍ່ຊອກຫາການປັບປຸງ ດ້ານສິດທິມະນຸດໃຫ້ດີຂຶ້ນ ຮວມທັງການປ່ອຍໂຕພວກນັກໂທດການເມືອງທີ່ຍັງຖືກກັກ ຂັງຢູ່ນັ້ນທັງໝົດໂດຍບໍ່ມີເງື່ອນໄຂ ແລະໃຫ້ຍົກເລີກເງື່ອນໄຂຕ່າງໆທີ່ມີຕໍ່ ພວກທີ່ຖືກ ປ່ອຍໂຕອອກຈາກຄຸກນັ້ນເຊ່ນກັນ ພວກເຮົາຈະສືບຕໍ່ໃຫ້ການສະໜັບສະໜຸນຕໍ່ການພັດ ທະນາສັງຄົມພົນລະເຮືອນທີ່ມີຊີວິດຊີວາ ທີ່ພວກເຮົາຄຶດວ່າ ຈະເປັນການສົ່ງເສີມຢ່າງ ຫຼວງຫຼາຍຕໍ່ການປະຕິຮູບທາງເສດຖະກິດ ແລະສັງຄົມນັ້ນ ” ໃນເລື່ອງບັນຫາຂັດແຍ່ງທີ່ມີມາເປັນເວລາຫຼາຍທົດສະວັດຂອງມຽນມາກັບຊົນກຸ່ມນ້ອຍ ຕ່າງໆນັ້ນ ທ່ານນາງຄລິນຕັນກ່າວວ່າ ສະຫະລັດຈະສືບຕໍ່ຮຽກຮ້ອງໃຫ້ມີຄວາມປອງ ດອງຊາດ ຊົນເຜົ່ານຶ່ງໃນບັນດາກຸ່ມຊົນ ກຸ່ມນ້ອຍເຫລົ່ານັ້ນ ຄືສະຫະພາບແຫ່ງຊາດເຜົ່າ ກະຫຼ່ຽງ ໄດ້ກ່າວໃນວັນພະຫັດມື້ນີ້ວ່າ ເຂົາເຈົ້າໄດ້ໄຂການເຈລະຈາກັນຄືນກັບລັດຖະ ບານ ທີ່ແນໃສ່ເພື່ອຍຸດຕິການຕໍ່ສູ້ກັນ ທີ່ດໍາເນີນມາເປັນເວລາດົນທີ່ສຸດຂອງໂລກນັ້ນ